សារ មួត សាដាច់ ទី ២.
25.
ផះ ណោះ សាដាច់ សេដេគៀ កា ប៉ាសាំង លូ សាដាច់ បាប៊ីឡូន។ ប៉ាគ់ ទឹល សាណាំ ទី ៩ ផះ រ៉ាំងវ៉ាង សាដាច់ សេដេគៀ រ៉ាំងហៃ ផះ ដារ់ ទី ១០ ខៃ ១០ នេប៊ូកានេសា ឡាក់ សាដាច់ បាប៊ីឡូន អ្យក់ ឡាំ តាហាន អ៊ែ ទិណោ័ះ វ៉ិង ជុំ មឿង យេរូសាឡឹម។ អន់ឌែ កា ពូក តេះ ជុំ មឿង ណោះ។ 
អន់ឌែ វ៉ិង ជុំ មឿង លើយ ទឹល សាណាំ ទី ១១ ផះ រ៉ាំងវ៉ាង សាដាច់ សេដេគៀ រ៉ាំងហៃ។ 
ប៉ាគ់ ទឹល ដារ់ ទី ៩ ខៃ ៤ សាណា ពឹង មឿង យេរូសាឡឹម កា ទិ ប៉ាសុន កា ឡាយ៉ិត ឡាំងវ៉ាញ់ ខាក់។ 
ផះ ណោះ តាម៉ឺរ កា តាល់ តាគ់ តាលុះ ប៉ាន់ទៀយ ម៉ោញ ចារ។ យ‌៉័ះ តាហាន បាប៊ីឡូន វ៉ិង ជុំ មឿង កាតាម មួត តាហាន យូដា សាតាក់ ឡាច់ ផះ កាម៉ាំង ទ្រង អំប៉ារ ហះ តាវ៉ាង័ ប៉ាន់ទៀយ ទិ ពៀរ ក្យាម័ សួន សាដាច់ អន់ឌែ កា ចាក ទ្រង ឡាំ ប៉ាគ់ ស៊្រែ អារ៉ាបា។ 
តាហាន បាប៊ីឡូន តាយ៉ិប ពួយ តាន័ សាដាច់ សេដេគៀ ពឹង ស៊្រែ ក្យាម័ មឿង យេរីខូ។ ផះ ណោះ មួត តាហាន អ៊ែ សាតាក់ អ្លាត អ៊ែ តាប៉្រះ តាប៉្រោង។ 
តាហាន បាប៊ីឡូន រ៉ុប សាដាច់ សេដេគៀ អ្យក់ ឡាំ ប៉ាគ់ សាដាច់ នេប៊ូកានេសា អ្វៃ ប៉ាគ់ មឿង រីបឡា កេះណោះ ពូ តាត់ស៊ិន សារ ចៃគ ថូត អ៊ែ។ 
ពូ ប៉ាន់តោ័ គន កាម៉ាក័ អ៊ែ ទិណោ័ះ ហះ ម៉ាត់ អ៊ែ ទៅ។ កេះណោះ ពូ ខ្វិក ឡាច់ ម៉ាត់ អ៊ែ ទឹប កត់ ចគ់ លូ ច្រ្វាល់ សាប៉ាន័ អ្យក់ ឡាំ ប៉ាគ់ មឿង បាប៊ីឡូន។ 
ដារ់ ទី ៧ ខៃ ៥ កាណុង សាណាំ ទី ១៩ ផះ សាដាច់ នេប៊ូកានេសា អ្វៃ រ៉ាំងហៃ ប៉ាថេត បាប៊ីឡូន វគ័ នេប៊ូសារ៉ាដាន ឡាក់ ម៉ៃគ តាហាន ឡាក់ ប៉្រគ័ កាន កា សាដាច់ បាប៊ីឡូន អ៊ែ ឡាំ ប៉ាគ់ មឿង យេរូសាឡឹម។ 
អ៊ែ សុះ ថាំឡាយ រ៉ោង រ៉ាម៉ះ ប‌៉្រ័ះ ប៊កកាតយ័ ទឹប សុះ ហី សាដាច់ លូ ហី ឡាក់ ដាគ់ តីស ពឹង មឿង ទិណោ័ះ។ 
តាហាន បាប៊ីឡូន ទិណោ័ះ ឡាក់ អ្វៃ អន់ឌូ លូ ម៉ៃគ តាហាន ណោះ កា តាគ់ អំព្លូក ប៉ាន់ទៀយ ជុំ មឿង យេរូសាឡឹម។ 
ប៉ាណូស បក់ អ្វៃ សល់ កាណុង មឿង ណោះ ទឹប មួត បក់ ឡាច់ ញម កា សាដាច់ បាប៊ីឡូន លូ កាំឡាំង ប៉ាសុន ទិឌូ វគ័ នេប៊ូសារ៉ាដាន កា គៀរ ឡាំ អន់ឌែ ប៉ាគ់ ប៉ាថេត បាប៊ីឡូន ទិណោ័ះ។ 
ហះកា អ៊ែ អ្លាត បក់ ថុក ញ៉ាក កាខាក់ អន់ អ្វៃ កាណុង ស្រុក តេះ ណោះ ម៉ាគ់ អន់ឌែ ប៉្រគ័ ម៉ីរ លូ រ៉ាំងហៃ តើម ប៉្លៃ អង់កាច។ 
មួត បាប៊ីឡូន កាមៃ តាគ់ ប៉ាទុះ អញ់ជុង សាប៉ាន័ រ៉ោង រ៉ាម៉ះ លូ រ៉ាតេ័ះ សាប៉ាន័ ទឹប កាមៃ តាគ់ ប៉ាទុះ អាង តីស ពូ ប៉្រគ័ លូ សាប៉ាន័ ពឹង ឡាន រ៉ោង រ៉ាម៉ះ អន់ឌែ អ្យក់ សឹត សាប៉ាន័ ទិណោ័ះ ប៉ាគ់ មឿង បាប៊ីឡូន។ 
អន់ឌែ អ្យក់ កគ័ អ្យក់ វ៉ាក ចាណាស ខាល់ លូ កាណាគ័ អន់ទៀគៗ ណាវ្គ ឡាក់ ពូ ប៉្រគ័ លូ សាប៉ាន័ សាំរ៉ាប់ យរ កាណុង រ៉ោង រ៉ាម៉ះ ទិណោ័ះ ដេល។ 
កាណាគ័ សាំរ៉ាប់ ចៃគ ង៉ារ អុញ អោ លូ កាណាគ័ ញ៉ាៗ ឡាក់ ពូ ប៉្រគ័ លូ ម៉ាស លូ ប៉្រាក់ កា ម៉ៃគ តាហាន ណោះ អ្យក់ ទិ ដេល។ 
អញ់ជុង ទិ ពៀរ លូ អាង តីស ទឹប រ៉ាតេ័ះ ឡាក់ សាដាច់ សាឡូម៉ូន ប៉្រគ័ សាំរ៉ាប់ យរ កាណុង រ៉ោង រ៉ាម៉ះ កាណាគ័ ទិណោ័ះ ឡាក់ ពូ ប៉្រគ័ លូ សាប៉ាន័ អូ ទី ពឿ ចឹង អ្លុ កា ក្លាំង ប៉ុប ចំ អុះ។ 
អញ់ជុង ម៉ោញៗ ចាំងហីគ ១៨ ហាត់ កល់ អញ់ជុង ពូ ប៉្រគ័ លូ សាប៉ាន័ ណោះ ចាំងហីគ ៣ ហាត់ ណាវ្គ ទឹប ពូ អ្យក់ ច្រ្វាល់ ប៉្រគ័ ម៉ាត់ ច្យិត លូ ប៉្រគ័ ហ៊ូប ប៉្លៃ ទទឹម ជុំ ណោះ កាណាគ័ ទិណោ័ះ កា ប៉្រគ័ លូ សាប៉ាន័។ អញ់ជុង ទិ ពៀរ កា និះទៅ ទី ច្រ្វាល់ ម៉ាត់ ច្យិត ពឹង កល់ អញ់ជុង ដេល។ 
ម៉ៃគ តាហាន រ៉ុប វគ័ សេរ៉ាយ៉ា ឡាក់ ម៉ៃគ ក្រាគ់ រ៉ាម៉ះ ប‌៉្រ័ះ ឡាក់ តីស ហ៊្លត លូ សេផានៀ ឡាក់ ម៉ៃគ ក្រាគ់ រ៉ាម៉ះ និះទៅ ដេល លូ មួត ញ៉ាម អំប៉ារ រ៉ោង រ៉ាម៉ះ ទិ ប៉ៃង ដូវ 
ទឹប រ៉ុប ម៉ៃគ តាហាន ម៉ោញ ដូវ ឡឹង មឿង ណោះ លូ រ៉ុប ក្រុំ ពឹកសា លូ សាដាច់ ប៉ាតាម័ ដូវ លូ បក់ ច្រាគ់ សត់ត្រា កា ម៉ៃគ តាហាន ឡាក់ អើ ប៉ាសុន ប៉្រគ័ តាហាន។ វគ័ នេប៊ូសារ៉ាដាន កា រ៉ុប ប៉ាសុន ៦០ ដូវ ណាវ្គ ឡាក់ ផះ អ្វៃ ពឹង មឿង។ 
អ៊ែ កា អ្យក់ ឡាំ មួត ណោះ ប៉ាគ់ សាដាច់ បាប៊ីឡូន ឡាក់ អ្វៃ ប៉ាគ់ មឿង រីបឡា។ 
សាដាច់ បាប៊ីឡូន កា ប៉ាន់តោ័ ទិ មួត ណោះ ប៉ាគ់ មឿង រីបឡា កាណុង ខេត ហាម៉ាត។ នីអៀ ហង ពូ គៀរ ឡាច់ ប៉ាសុន យូដា ចាំងហាយ្គ ឡឹង ប៉ាថេត អន់ឌែ ទៅ។ 
សាដាច់ នេប៊ូកានេសា គម ប៉ាសុន អន់ដា អន់ អ្វៃ ពឹង ខេត យូដា ទឹប អ៊ែ ប៉្រើ កេដាលៀ គន វគ័ អាហ៊ីកាម សោ វគ័ សាផាន ប៉្រើ រ៉ាំងហៃ មួត ប៉ាសុន។ 
កាប៉ាច់ មួត ម៉ៃគ តាហាន លូ មួត តាហាន ឡាក់ អូ ចៃ ញម កា សាដាច់ បាប៊ីឡូន ណោះ ផះ អន់ឌែ កាតាំង ផា សាដាច់ បាប៊ីឡូន អ្យក់ ហាវ វគ័ កេដាលៀ ប៉្រើ ប៉្រគ័ ម៉ៃគ រ៉ាំងហៃ ប៉ាសុន អន់ឌែ កា ប៉ាណាំ គួប ឡាំ កាកាប លូ អ៊ែ ប៉ាគ់ មឿង មីសាប៉ា។ អន់ឌែ ណោះ ទី សិច ឡាក់ កា អា៖ អ៊ីសាម៉ាអ៊ែល គន វគ័ នេថានៀ យ៉ូហាណាន គន វគ័ ការៀ លូ សេរ៉ាយ៉ា គន វគ័ ថាន់ហ៊ូមែត ឡឹង តេះ នេថូផា លូ យ៉ាសានៀ គន បក់ ពឹះ ឡឹង តេះ ម៉ាកាធី។ 
វគ័ កេដាលៀ ម៉ត់ លូ អន់ឌែ ទឹប មួត តាហាន ទិណោ័ះ អ៊ែ កាប ផា «អន់ដីស ជែ អ្យូគ កា មួត បាប៊ីឡូន ហគ់ អ្វៃ កាណុង ប៉ាថេត អា ទឹប ប៉្រគ័ ពួយ សាដាច់ បាប៊ីឡូន ពិ ម៉ាគ់ អន់ដីស ចឹង ទី សារ សាណុក សាវ៉ាក តាទឹច»។ 
ហះកា ប៉ាគ់ ទឹល ខៃ ៧ អ៊ីសាម៉ាអ៊ែល គន វគ័ នេថានៀ សោ វគ័ អេលីសាម៉ា ឡាក់ ផូង័ វ៉ាច់ សាដាច់ ដាវីត ឡាំ អន់ឌូ លូ តាហាន ១០ ដូវ អន់ឌែ ប៉ាន់តោ័ អ្លាត វគ័ កេដាលៀ ទឹប មួត យូដា លូ មួត បាប៊ីឡូន ឡាក់ អ្វៃ អន់ឌូ លូ អ៊ែ ប៉ាគ់ មឿង មីសាប៉ា។ 
ផះ ណោះ សុនសាត អ៊ីស្រាអ៊ែល ទិឌូ ទឹប មួត ប៉ាសុន ទឹប មួត រ៉ាតីស លូ មួត តាហាន កា សាតាក់ ឡាំ ប៉ាគ់ ប៉ាថេត អ៊ីស៊ីប ញន កា អ្យូគ កា មួត បាប៊ីឡូន។ 
៣៧ សាណាំ អន់តីគ ឡឹង ពូ រ៉ុប សាដាច់ យេហូយ៉ាគីន ត្រគ់ ពឹង សាណាំ អេវីល មេរ៉ូដាក ហាវ ប៉្រគ័ សាដាច់ ប៉ាថេត បាប៊ីឡូន ផះ ដារ់ ទី ២៧ ខៃ ១២ អ៊ែ តោះ ឡើយ សាដាច់ យេហូយ៉ាគីន ឡឹង ខុក 
ទឹប អ៊ែ ប៉្រគ័ គួប រ៉ាំពង លូ យេហូយ៉ាគីន ទឹប អន់ យេហូយ៉ាគីន អ្វៃ ចារ ដាគ់ៗ ហ៊្លត ឡឹង មួត សាដាច់ អន់ទៀគៗ ឡាក់ អ្វៃ កាន់តេ័ះ អំរ៉ាញ សាដាច់ បាប៊ីឡូន ឡាក់ អ្វៃ ពឹង មឿង បាប៊ីឡូន។ 
យេហូយ៉ាគីន កា អ្លាត ខោ អាវ ពូ ត្រគ់ ខុក ទឹប សង់ សា អន់ឌូ លូ សាដាច់ បាប៊ីឡូន រ៉ប់ ដារ់ លើយ ទឹល ឡុច អាញុ អ៊ែ។ 
សាដាច់ បាប៊ីឡូន ឃើយ អន់ លៀន កា អ៊ែ រ៉ប់ ដារ់ ពួយ អ៊ែ តងកាន ទឹល ឡុច អាញុ អ៊ែ។ 
